Акъылым зезыгъэужь щIалэгъуалэ зэпеуэ
«ЩIалэгъуалэм я Iуэху зэIумыбзхэмкIэ институт» цIыхубэ зэгухьэныгъэр, «Лъэпкъ псапащIэ фондымрэ» КъБР-м ХъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэмрэ и щIэгъэкъуэну, «ЦIыхубэ зэгухьэныгъэхэм я инкубатор» проектым йолэжь.
Абы и къызэгъэпэщакIуэхэм я мурадщ Кавказ Ищхъэрэ федеральнэ щIыналъэм щыIэ цIыхубэ зэгухьэныгъэхэм зрагъэужьыну, техникэ, мылъку, щIэныгъэ консультацэ я лъэныкъуэкIэ щIэгъэкъуэн хъуну. Абы папщIэ жылагъуэ зэгухьэныгъэхэм хэтхэм тренинг-семинархэр драгъэкIуэкI. Абыхэм ящыщ зы къыщызэрагъэпэщат Iуащхьэмахуэ лъапэ щыIэ «Приэльбрусье» пансионатым.
ЩIалэгъуалэм епсэлъащ эксперт Костенкэ Наталье. Зэгухьэныгъэ щхьэхуэхэр зэхыхьэурэ гуп къызэрагъэхъу Iэмалхэм, Iуэхугъуэ зэхуэмыдэхэм дихьэх щIалэгъуалэр зэуIу пщIымэ, я хъуэпсапIэм лъэIэсыфыну къару яIэ зэрыхъум, нэгъуэщIхэми теухуат абы и чэнджэщу щIалэгъуалэм зэхахар.
Абы и псалъэм пищащ граждан жэрдэм щIынымкIэ «Ещанэ сектор» центрым и унафэщI, «Граждан жэрдэм щIынымкIэ школ» проектым и Iэтащхьэ, эксперт Якорев Егор. Ар тепсэлъыхьащ «Анализ проблемного поля» методикэм. НэгъуэщIу жыпIэмэ, Iуэху зэIумыбзхэм щьэусыгъуэ яхуэхъухэм. Экспертым къызэригъэпэщащ акъылым зезыгъэужь зэпеуэ. ЩIалэгъуалэм ар щIэщыгъуэ ящыхъуащ икIи шэч хэлъкъым Iуэху гуэр зыублэну зи мурадым ар сэбэп зэрыхуэхъунум.
Iуащхьэмахуэ лъапэ щрагъэкIуэкI тренингхэм я мыхьэнэм къытхутепсэлъыхьащ КъБР-м и ЩIалэгъуалэ палатэм и унафэщI Джаппуев Мусэ.
— «ЦIыхубэ зэгухьэныгъэхэм я инкубатор» проектыр илъэс етIуанэ хъуауэ йокIуэкI. А Iуэхум теухуауэ зыкъытхуэзыгъазэ зэгухьэныгъэхэм сэбэп дазэрыхуэхъуным иужь дитщ, къапщтэмэ, IэщIагъэлIхэм я чэнджэщхэм щIыдогъэдэIу.
ЩIалэгъуалэм къахузэдгъэпэщ тренингхэмкIэ ди мурадщ ахэр зыпэрыувэ Iуэхум гукъыдэж хуаIэу, щIэщыгъуагъ халъхьэфу, IэмалыщIэхэр къахуэгупсысу едгъэсэну. ЗэIущIэхэм щыщ гуэрхэр Iуащхьэмахуэ лъапэ зэрыщедгъэкIуэкIыр щIалэгъуалэм я гуапэщ — зыгъэпсэхунри Iуэхум хэгъуэзэнри зэдахьри.
Гугъуэт Заремэ.
